陳雲岫愛騎馿
作者：真山民
朝代：宋

paragraphs: 君不學少陵騎馿金華春，一生旅食長悲辛。
又不學浪仙騎馿長安市，凄凉落葉秋風裏。
却學雪中騎馿孟浩然，冷濕銀鐙敲吟鞭。
梅花溪上日來往，身迹懶散人中仙。
有時清霜松下路，松風蕭蕭馿耳豎。
據鞍傲兀四無人，牧子騎牛相爾汝。
勸君但騎馿，行路穩，姑徐徐。
九折畏途鞭快馬，年來曾覆幾人車。